Oud-rugbyspeler in arres ná moord op Kinnear | Netwerk24
Deur Maygene de Wee 24 September 2020 11:46
Kinnear, 'n speurhoof by die Wes-Kaapse teenbende-eenheid, was die afgelope paar jaar betrokke in 'n ondersoek wat verband hou met die onwettige uitreik van vuurwapenlisensies in Gauteng.
In die weke voor sy dood het hy in Springs aan die Oos-Rand gewerk waar hy dossiere, wat verband hou met twee brigadiers se betrokkenheid by die smokkelnetwerk, daar gaan ondersoek het.
Die bronne sê dit is nie net die brigadiers wat in Kinnear se visier gekom het nie. Hy het ook die betrokkenheid van oudpolisiemanne by die smokkelnetwerk gaan ondersoek.
Die verdagte. Die foto is aangepas om sy identiteit te verberg voordat hy in die hof sal verskyn.
Een van die mense van belang vir Kinnear, behalwe die brigadiers, is 'n afgetrede polisiekolonel.
Intussen het die Valke Donderdag in 'n verklaring gesê 'n 39-jarige man, 'n voormalige beroepsrugbyspeler, verskyn Vrydag in die landdroshof in Bishop Lavis in verband met Kinnear se moord.
Hy is glo die een wat die nasporing van Kinnear se selfoon gedoen het.
Bronne het Woensdag gesê hy is glo betrokke by skuldinvordering van voertuiglenings vir banke.
Wes-Kaapse speurders het hom Dinsdag by sy huis in Springs in hegtenis geneem, waarna hy na die Germiston-polisiekantoor gebring is en Woensdag tot die vroeë oggendure ondervra is.
Die speurders het daarna met die man na Kaapstad gereis. Hulle het glo Donderdag in die vroeë oggendure in Kaapstad aangekom.
Netwerk24 het vroeër berig Kinnear het Nafiz Modack, een van die beweerde rolspelers in Kaapstad se onderwêreld, ondersoek in verband met sy beweerde betrokkenheid by die uitreik van onwettige vuurwapenlisensies by polisiekantore in Gauteng.
Modack en 20 ander mense, wat insluit vuurwapenhandelaars en polisiebeamptes, is reeds in Junie vanjaar in verband daarmee in hegtenis geneem en het op 17 Junie in die landdroshof in Kempton Park verskyn. Hulle staan tereg op aanklagte van bedrog en regsverydeling en aanklagte wat verband hou met oortredings van die Wet op Vuurwapenbeheer.
Die Valke het Donderdag gesê die ondersoek na Kinnear se moord gaan voort en nog inhegtenisnemings word nie uitgesluit nie.
Kinnear is verlede Vrydag voor sy huis in Sidneyvale, Bishop Lavis, deur 'n onbekende man in 'n rooi-kappietop geskiet. Hy is meer as vyf keer raakgeskiet en het op die toneel gesterf.
Netwerk24 het Saterdag berig sy selfoonseine is vir maande voor sy dood deur iemand nagespoor. Die oggend van sy dood is sy foon van 08:00 tot kort voor sy dood nagespoor.